Filmanmeldelse:«THE LITTLE DEATH» 

Denne filmen burde fått sex! 

«THE LITTLE DEATH» 

Australia. 
Regi: Josh Lawson. 
15 år. 
MED: Josh Lawson, Bojana Novakovic, Damon Herriman, Kate Mulvany, Kate Box, Patrick Brammall, Alan Dukes, Lisa McCune, Erin James, T.J. Power, Kim Gyngell, Lachy Hulme. 

Men vi får klare oss med litt mindre. 
For aldeles perfekt er den ikke - skjønt en gigantisk, frispråklig og litt «farlig» komedie er mer enn velkommen midt i ferietiden. 

Det handler om sex. 
Skal vi si: 
Sex litt utenfor allfarvei. 
Skjønt kanskje ikke egentlig det heller: 
Alle mennesker har sine litt ulike tenningsmekanismer. 
Når disse mekanismene blir litt «rare», kalles de gjerne fetisjer. 

Fem australske forstadspar er i sentrum, her. 
Sexlivet - og livet generelt - er kanskje gått inn i et litt for fastsatt spor. 
Og hver for seg vil de gjerne utforske litt mer - og kommer på sporet av sine mer hemmelige tenningsmekanismer. 

Ikke helt greit, kanskje, når fantasiene går på voldtekt, på tenning på tårer, på rollespill, på kåt begeistring overfor en sovende partner? 

Nei, kanskje ikke. 
Fastlåst sex kan jo gjerne handle om en behagelig «våpenhvile» i et samliv; eksperimenterende sex rokker lett ved selve grunnlaget for å være sammen. 
Så dette er slett ikke bare vås; det ligger en farlig og mørk tone i bakgrunnen - en medvirkende årsak til at denne filmen virkelig trykker på noen vanskelig balanserbare punkter. 
Og derfor engasjerer tilsvarende. 

Historiene er løselig innvevd i hverandre, mens en sosial tragedie vandrer fra dør til dør: 
En ny mann i nabolaget med pepperkaker som nabovarsel - og lovpålagt opplysningsplikt om at han er en dømt seksualforbryter. 

Det definitive høydepunktet kommer imidlertid mot slutten - som en slags selvstendig kortfilm, når en døvetolk av en telefonservicedame skal ringe en sex-telefon på vegne av en klient. 
Det er genuint frekt, utrolig latterlig og dypt, dypt romantisk! 

Dette er en skikkelig, uventet og temmelig rammende voksenkomedie! 

JON SELÅS 
